OpenLLM-France/wikimedia huggingface dataset:
# Andrew Forsyth

Andrew Forsyth (Glasgow, 18 de juny de 1858 - Londres, 2 de juny de 1942) va ser un matemàtic britànic.

## Vida i Obra

El pare de Forsyth era un enginyer que treballava a les drassanes de Glasgow, però que es va traslladar a Liverpool on Forsyth va fer els estudis secundaris. El 1877 va ingressar en el Trinity College (Cambridge) on es va graduar el 1881 com senior wrangler. Va ser nomenat professor titular de la universitat de Liverpool el 1882, però dos anys més tard va tornar a Cambridge com a professor de matemàtiques.
El 1885 va publicar el seu primer llibre: Treatise on differential equations. Els anys següents va estar investigant en els camps de les equacions diferencials i els invariants, publicant una llarga sèrie de memòries i articles fins al 1889. Però a partir d'aquest any, la seva reputació va començar a declinar. Tot i així, el 1895 va substituir Cayley en la càtedra de matemàtiques en morir aquest. Des de la cátedra es va dedicar a l'edició de les obres escollides de Cayley i va participar activament en el govern de la universitat.
El 1910 es va veure obligat a renunciar per sempre a la càtedra per culpa d'un afer amorós amb la dona del professor de Cambridge Sir Charles Vernon Boys. Després d'un curs a la universitat de Calcuta, va ser nomenat cap del departament de matemàtiques del Imperial College London (1913), lloc en el que es va jubilar el 1923.
Forsyth va publicar nou llibres i un centenar d'articles a revistes científiques.

## Referències

* ↑ Els wranglers eren els estudiants que obtenien les millors qualificacions en els exàmens de matemàtiques.
* ↑ Whittaker, 1942, p. 213.
* 1 2 Chang, 2011, p. 190.
* ↑ Whittaker, 1942, p. 214.
* ↑ Whittaker, 1942, p. 217.
* ↑ Whittaker, 1942, p. 219.
* ↑ Whittaker, 1942, p. 221.
* ↑ Whittaker, 1942, p. 222.
* ↑ Whittaker, 1942, p. 223-227.

## Bibliografia

* Chang, Sooyoung. Academic Genealogy of Mathematicians (en anglès). World Scientific Publishing, 2011. ISBN 978-981-4282-29-1.
* Whittaker, E.T. «Andrew Russell Forsyth, 1858-1942» (en anglès). Biographical memoirs of fellows of the Royal Society, Vol. 4, Num. 11, 1942, pàg. 208-227. Arxivat de l'original el 2018-07-22. DOI: 10.1098/rsbm.1942.0017. ISSN: 1748-8494 [Consulta: 22 juliol 2018]. Arxivat 2018-07-22 a Wayback Machine.

## Enllaços externs

* O'Connor, John J.; Robertson, Edmund F. «Andrew Forsyth» (en anglès). MacTutor History of Mathematics archive. School of Mathematics and Statistics, University of St Andrews, Scotland. (anglès)
* Whitrow, G.J. «Forsyth, Andrew Russell». Complete Dictionary of Scientific Biography, 2008. [Consulta: 22 juliol 2018]. (anglès)
# Bruna Benites

Bruna Beatriz Benites Soares (Cuiabá, 16 d'octubre de 1985) és una futbolista professional brasilera. Juga com a defensa i el seu actual equip és el SC Internacional de la primera divisió de la lliga brasilera. Ha estat internacional amb la selecció del Brasil, amb la que va guanyar la Copa Amèrica de 2014.

## Trajectòria
### Clubs

| Club | País | Any |
| Esporte Clube Comercial | Brasil | 2009 - 2010 |
| Foz Cataratas | Brasil | 2011 - 2012 |
| São José | Brasil | 2013 - 2016 |
| Foz Cataractes | Brasil | 2016 - Mitja Temporada |
| Avaldsnes IL | Noruega | 2016 - Mitja Temporada |
| Houston Dash | Estats Units | 2017 - Mitja Temporada |
| Iranduba | Brasil | 2017 - Mitja Temporada |
| Guangdong Huijun | R.P. de la Xina | 2018 - 2019 |
| Sport Club Internacional | Brasil | 2019 - present |

### Palmarès
#### Títols nacionals

| Títol | Club | País | Any |
| Copa del Brasil | Foz Cataratas | Brasil | 2011 |
| Copa del Brasil | São José | Brasil | 2013 |

#### Títols internacionals

| Títol | Equip | Seu | Any |
| Copa Libertadores Femenina de América | São José | Brasil | 2013 |
| Copa Libertadores Femenina de América | São José | Brasil | 2014 |

### Selecció nacional femenina

Ha representat en 22 ocasions la selecció femenina de futbol del Brasil, anotant un total de 2 gols, participant en 3 edicions dels Jocs Olímpics i una Copa Amèrica Femenina.

#### Jocs Olímpics

| Edició | Ronda | Posició |
| Londres 2012 | Quarts de final | 6° |
| Río de Janeiro 2016 | Semifinals | 4° |
| Tokio 2021 | Quarts de final | 6° |

#### Palmarès

| Títol | Equip | Seu | Any |
| 1 Copa Amèrica Femenina | Brasil | Equador | 2014 |
| 3 Jocs Sud-americans | Brasil | Xile | 2014 |

## Referències

* ↑ «Bruna Benites». ceroacero.es. [Consulta: 27 juny 2021].
* ↑ «Bruna Estadísticas del equipo nacional». fbref.com. [Consulta: 27 juny 2021].

## Enllaços externs

* Fitxa al portal Cero a Cero
# Riu Màrsies

El riu Màrsies o Màrsias (en llatí: Marsyas, en grec antic: Μαρσύας) era un afluent del riu Meandre, que naixia a la comarca d'Idríada prop d'Estratonicea i anava cap al nord-oest per Alabanda, desaiguant al Meandre prop de Tralles. Prop del riu feia les seves reunions la Lliga Cària, diu Heròdot. És el modern Tshina.

## Referències

* ↑ Heròdot. Històries, V, 118
* ↑ Smith, William (ed.). «Marsyas». Dictionary of Greek and Roman Geography (1854). [Consulta: 14 gener 2024].
# Tàldom

Tàldom - Талдом (rus) - és una ciutat de l'óblast de Moscou, a Rússia. Es troba a 110 km al nord de Moscou.

## Història

Tàldom fou fundada el 1677. Al segle xix es convertí en un centre de la indústria sabatera. Rebé l'estatus de ciutat el 1918. Fou la primera ciutat rebatejada com Léninsk en honor del dirigent de la Unió Soviètica Vladímir Lenin, que encara era viu. El 1929 la ciutat recuperà el seu nom original.
# Mark Lilla

Mark Lilla (Detroit, 1956) és un historiador de les idees, professor d'Humanitats a la Universitat de Colúmbia i columnista habitual a The New York Review of Books, New Republic, The New York Times i Letras Libres, entre altres publicacions. La seva obra inclou: Pensadores temerarios: Los intelectuales en la política (Debate, 2004) i El Dios que no nació: religión, política y el occidente moderno (Debate, 2010). Actualment escriu sobre la ignorància i la felicitat.

## Referències

* ↑ «Mark Lilla». web. Centre de Cultura Contemporània de Barcelona (CC-BY-SA via OTRS). [Consulta: 23 març 2016].
# Patrícia Gomà i Pons

Patrícia Gomà i Pons (La Riba, Alt Camp, 24 de setembre del 1970) és una advocada i política catalana. És llicenciada en dret per la Universitat de Lleida i ha impartit la docència a la Universitat Rovira i Virgili. És funcionària del Cos Superior de la Generalitat de Catalunya.
Militant d'Esquerra Republicana des del 2004, ha estat diputada al Parlament de Catalunya en la legislatura 2006-2010, en la qual des del 2008 va ser portaveu adjunta del Grup Parlamentari. Va ser presidenta de la Federació de Barcelona.

## Referències

* ↑ «Patrícia Gomà i Pons, advocada i Presidenta de la Federació Regional de Barcelona». Les dones d'esquerra, 05-05-2015. [Consulta: 30 juliol 2020].
* ↑ «Diputats de la VIII legislatura». Parlament de Catalunya. [Consulta: 10 març 2015].
* ↑ «Patrícia Gomà». Esquerra Republicana de Catalunya. Arxivat de l'original el 2015-03-19. [Consulta: 10 març 2015].

## Enllaços externs

* Activitat Parlamentària
# Andrew Gould

Andrew Philip Gould, conegut com a Andrew Gould i com Andy Gould, és un astrònom estatunidenc, professor emèrit de la Universitat d'Ohio, expert en microlents gravitatòries i descobridor de l'exoplaneta OGLE-05-169L b el 2006, descobert emprant microlents gravitatòries.
Gould es graduà en matemàtiques el 1971 a la Universitat Stanford. Després treballà un any en la indústria i retornà a la mateixa universitat per doctorar-se, el 1988, en astronomia, amb una tesi sobre la interacció de les partícules massives d'interacció feble (WIMPs) amb cossos massius com la Terra i el Sol. Una vegada doctorat realitzà recerca a l'Institut d'Estudis Avançat de Princeton i, el 1993, aconseguí una plaça de professor a la Universitat d'Ohio.
Gould ha realitzat investigacions des de les microlents gravitatòries fins a la dinàmica de captura de la matèria fosca en el sistema solar, la física de la fluorescència Lyman-alfa en el medi intergalàctic, i la demografia dels sistemes binaris estel·lars ultra-amples. Ha escrit obres fonamentals en cada un d'aquests camps. En els darrers anys la seva investigació s'ha centrat en la caracterització dels sistemes de planetes extrasolars utilitzant microlents gravitatòries.
El 2002 rebé el Premi University Distinguished Scholar, i fou nomenat professor distingit de Matemàtiques i Ciències físiques. El 2016 fou guardonat amb el Premi Beatrice M. Tinsley, de la Societat Astronòmica Americana pel desenvolupament de la tècnica de lents gravitacionals amb l'objectiu de detectar exoplanetes.

## Referències

* 1 2 3 4 5 «Andrew Philip Gould» (en anglès). The Academic Family Tree. [Consulta: 13 desembre 2016].
* ↑ «Exoplanets.org» (en anglès). [Consulta: 10 desembre 2016].
* ↑ «Professor Andrew Gould Receives Distinguished Scholar Award». Department of ASTRONOMY Magazine, 2004, pàg. 21.
* 1 2 «Andrew Gould» (en angles). The Ohio State University. [Consulta: 12 desembre 2016].
* ↑ «Beatrice M. Tinsley Prize» (en angles). American Astronomical Society. [Consulta: 12 desembre 2016].
# Bufo raddei

Bufo raddei és una espècie d'amfibi que viu a l'est d'Àsia (Xina, Mongòlia, Sibèria oriental i nord de Corea).
Està amenaçada d'extinció per la pèrdua del seu hàbitat natural.

## Referències

* Kuzmin, S., Matsui, M., Gang, L. & Maslova, I. (2004). Bufo raddei. Llista Vermella de la UICN, Unió Internacional per a la Conservació de la Natura, 2006. Consultat el 14 d'abril del 2008 (en anglès).
# Can Lloreda (Llavaneres)

Can Lloreda és una masia situada al municipi de Sant Andreu de Llavaneres a la comarca catalana del Maresme.

## Descripció

És un masia formada per tres cossos i dues plantes, amb teulada a dues vessants que aboquen les aigües a les façanes laterals. L'entrada és un gran arc de mig punt dovellat, sobre el qual hi ha una estilitzada finestra conopial. El cos de l'esquerra té una planta més que la resta de la casa i és de forma quadrada, configurant una torre de guaita amb matacà de defensa. S'acabà de construir el 1694. Al cos de la dreta hi ha dues finestres gòtiques: la de la planta baixa té la base que arrenca de l'ampit, simulant el peu d'una columna d'aquell estil. A la banda de dalt, té capitells a cada costat: el de l'esquerra configura les cares de dos àngels, i el de la dreta presenta ornamentació vegetal. La llinda té una sanefa. La finestra de la primera planta presenta una petita ornamentació a la part baixa de l'ampit.

## Història

Als llibres de baptismes consta que l'any 1532 es va batejar un Lloreda. El 1606 Antoni Lloreda va pagar per haver-se fet un pou al costat de l'ermita de Lorita. La família Lloreda va ésser propietària de terres, casa i ermita de Lorita, fins a les darreries del segle xviii, en què la pubilla Teresa Lloreda va donar el santuari a la Congregació de Sant Felip Neri de Barcelona, que posteriorment el va vendre al metge Francesc Colom de Barcelona. La torre de guaita té finestres de diferents èpoques, dels segles xvi i xvii. La casa presenta elements romànics, que fan pensar en una construcció anterior al segle xv.

## Referències

* 1 2 «Can Lloreda». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 30 abril 2012].
# Tàlides

Tàlides (en llatí Taleides, en grec antic Ταλείδης) va ser un terrisser i pintor de ceràmica grec del qual es va trobar una obra a una tomba a Agrigent (Sicília), que representava la destrucció del Minotaure, en estil rígid arcaic.
Un altre exemplar de la seva obra es va trobar a Vulci (Etrúria), una copa amb la inscripció ΤΑΔΕΙΔΕΣ ΕΠΟΙΕΣΕΝ que es troba al Museu de Berlín. Les dues obres són d'estil diferents i demostraria les relacions comercials entre Sicília i Etrúria a una època força matinera.

## Referències

* ↑ Taleides a: William Smith (editor), A Dictionary of Greek and Roman Biography and Mythology. Vol. III Boston: Little, Brown & Comp., 1867, p. 972-973
# Selecció armènia de corfbol

La selecció armènia de corfbol és dirigida per la Korfball Federation of Armenia (KFA) i representa Armènia a les competicions internacionals de corfbol.

## Història

Campionat del Món :
| Any | Campionat | Seu | Classificació |
| 1991 | 4t Campionat del Món | Anvers (Bèlgica) | 8a plaça |
| 1995 | 5è Campionat del Món | Nova Delhi (Índia) | 9a plaça |
| 2003 | 7è Campionat del Món | Rotterdam (Països Baixos) | 15a plaça |
European Bowl :
| Any | Campionat | Seu | Classificació |
| 2005 | 1a European Bowl | Terrassa (Catalunya) | 5a plaça |
| 2009 | 3a European Bowl | Eslovàquia | 5a plaça (Est) |

## Referències

* ↑ «Història del Campionat del Món de Korfbal» (en anglès). IKF. Arxivat de l'original el 2012-09-08. [Consulta: 27 octubre 2011].
* ↑ «European Bowl 2005» (en anglès). IKF.
* ↑ «European Bowl 2009 - Est» (en anglès). IKF.
# Mark Lemon

Mark Lemon (Londres, 30 de novembre de 1809 – Crawley, 23 de maig de 1870) va ser l'editor fundador de Punch i The Field. També va ser escriptor de teatre i de versos.

## Biografia

Lemon va néixer a Londres el 30 de novembre de 1809. Era fill de Martin Lemon, un comerciant de llúpol, i d'Alice Collis. Els seus pares es van casar el 26 de desembre de 1808 a St Mary, Marylebone, Londres. Entre 1817 i 1823, després de la mort del seu pare, Lemon va viure a Church Farmhouse a Hendon, on una placa blava el commemora. Als 15 anys, Lemon va ser enviat a viure a Boston, Lincolnshire, amb el germà de la seva mare Thomas Collis.
Mark tenia un talent natural per al periodisme i l'escenari, i als 26 anys es va retirar dels negocis menys agradables per dedicar-se a escriure obres de teatre. Més de seixanta dels seus melodrames, operetes i comèdies es van produir a Londres, alhora que col·laborava en una gran varietat de revistes i diaris.
Es va casar amb Helen (Nelly) Romer, el 28 de setembre de 1839 a Kensington, Londres i va tenir vuit fills: Mark, Frank i Henry, i filles Alice, Betty, Helen, Mary i Kate. Frank va morir poc després de néixer. Betty es va casar amb Sir Robert Romer i el seu fill era Mark Lemon Romer.
L'any 1841 Lemon i Henry Mayhew van concebre la idea d'un diari setmanal humorístic que es diria Punch, i quan es va publicar el primer número, el juliol de 1841, eren coeditors i copropietaris amb l'impressor i el gravador. El diari no va tenir èxit durant algun temps, Lemon el va mantenir viu fora dels beneficis de les seves obres. Amb la venda de Punch, Lemon es va convertir en l'únic editor dels nous propietaris. Va romandre sota el seu control fins a la seva mort, aconseguint una popularitat i influència notables.
Altres dues revistes de llarga durada en les quals Lemon va tenir un paper important van ser Illustrated London News, la primera publicació que va fer ús d'imatges i textos en els reportatges, que va ser fundada pel seu amic Herbert Ingram, i The Field, de la qual va va ser editor fundador (1853–57).
Lemon va ser un hàbil actor, un conferenciant agradable i un imitador d'èxit dels personatges de Shakespeare. Va actuar a la producció de 1851 de Not So Bad As We Seem, una obra escrita per Edward Bulwer amb molts victorians notables, inclòs Charles Dickens. També va escriure novel·letes i lletres de cançons, més d'un centenar de cançons, unes quantes novel·les de tres volums, diversos contes de fades de Nadal i un volum de bromes. Va ser un incondicional del Savage Club de cavallers de Londres.
Lemon va morir a la seva ciutat natal Crawley, West Sussex, el 23 de maig de 1870 i va ser enterrat a l'església de St Margaret, Ifield. Una placa blava el commemora a l'exterior de l'hotel George, Crawley.

## Referències

* 1 2 3 4 5 Chisholm, 1911, p. 413.
* ↑ «Commemorative Plaque for Mark Lemon at Church Farmhouse Museum». Blue Plaque Places. [Consulta: 1r desembre 2017].
* ↑ Jarndyce XIX Century Fiction, Part II, L–Z, 2021, Item 12: Prose & Verse, 1852.

## Obres

* The Boys of London - The Steam Boat Call Boy (1844) Publicat a The Illuminated Magazine pp. 340–342

## Enllaços externs

* The Field magazine
# Arcadi de Xipre

Arcadi de Xipre (Arcadius, Ἀρκάδιος) fou un bisbe de Constança a Xipre que va escriure una biografia de Simeó Estilita el Jove (Thaumastorita), alguns passatges del qual apareixen a les actes del Segon Concili de Nicea. Va ser implicat en la controvèrsia sobre el monotelisme.
Se li atribueixen també alguns altres llibres.

## Referències

* ↑ «Arcàdio». A: Treccani Enciclopedia on line (en italià).
# PLS

PLS té els següents significats:
* Partit Liberal de Suïssa, partit polític de Suïssa
* Partit de la Llibertat i el Socialisme, partit polític de Turquia
* Posició lateral de seguretat, posició utilitzada en primers auxilis
* Regressió de mínims quadrats parcials, mètode estadístic de regressió.
# Brunner (cràter)

Brunner és un cràter d'impacte que es troba al llarg de l'extremitat oriental de la Lluna, a sud-est de la Mare Smythii. En aquest lloc, el cràter es veu a la vora de llimbs, i per això no és possible apreciar-lo amb detall des de la Terra. La visibilitat d'aquesta formació també es veu afectada per la libració. El cràter es troba al sud-oest de la plana emmurallada del cràter Hirayama, i a l'est del cràter allargat Houtermans.
* Localització de Brunner (centre de la imatge)
* Cràters satèl·lit
La vora de Brunner està ben definida i és gairebé circular, encara que hi ha una lleugera protuberància cap a l'exterior i una paret deprimida al llarg del sector nord. L'interior del cràter és rugós i irregular, amb una esquerda en el punt mig. També hi ha una formació similar a un anell a terra del cràter que és concèntrica amb la paret interior.

## Cràters satèl·lit

Per convenció aquests elements són identificats en els mapes lunars posant la lletra en el costat del punt central del cràter que està més proper a Brunner.
| Brunner | Coordenades | Diàmetre |
| L | 12° 24′ S, 91° 18′ E﻿ / ﻿12.4°S,91.3°E﻿ / -12.4; 91.3﻿ (Brunner L) | 34 km |
| N | 11° 24′ S, 90° 42′ E﻿ / ﻿11.4°S,90.7°E﻿ / -11.4; 90.7﻿ (Brunner N) | 18 km |
| P | 12° 30′ S, 90° 06′ E﻿ / ﻿12.5°S,90.1°E﻿ / -12.5; 90.1﻿ (Brunner P) | 19 km |

## Referències

* (WGPSN), IAU Working Group for Planetary System Nomenclature. «Gazetteer of Planetary Nomenclature. 1:1 Million-Scale Maps of the Moon» (en anglès). UAI / USGS, 13-02-2013. [Consulta: 6 abril 2016].
* Andersson, L. E.; Whitaker, E. A.,. NASA Catalogue of Lunar Nomenclature (en anglès). NASA RP-1097, 1982.
* Blue, Jennifer. «Gazetteer of Planetary Nomenclature» (en anglès). USGS, 25-07-2007. [Consulta: 2 gener 2012].
* Bussey, B.; Spudis, P.. The Clementine Atlas of the Moon (en anglès). Nueva York: Cambridge University Press, 2004. ISBN 0-521-81528-2.
* Cocks, Elijah E.; Cocks, Josiah C.. Who's Who on the Moon: A Biographical Dictionary of Lunar Nomenclature (en anglès). Tudor Publishers, 1995. ISBN 0-936389-27-3.
* McDowell, Jonathan. «Lunar Nomenclature» (en anglès). Jonathan's Space Report, 15-07-2007. [Consulta: 2 gener 2012].
* Menzel, D. H.; Minnaert, M.; Levin, B.; Dollfus, A.; Bell, B. «Report on Lunar Nomenclature by The Working Group of Commission 17 of the IAU» (en anglès). Space Science Reviews, 12, 1971, pàg. 136.
* Moore, Patrick. On the Moon (en anglès). Sterling Publishing Co, 2001. ISBN 0-304-35469-4.
* Price, Fred W. The Moon Observer's Handbook (en anglès). Cambridge University Press, 1988. ISBN 0521335000.
* Rükl, Antonín. Atlas of the Moon (en anglès). Kalmbach Books, 1990. ISBN 0-913135-17-8.
* Webb, Rev. T. W.. Celestial Objects for Common Telescopes, 6ª edición revisada (en anglès). Dover, 1962. ISBN 0-486-20917-2.
* Whitaker, Ewen A. Mapping and Naming the Moon (en anglès). Cambridge University Press, 2003. 978-0-521-54414-6.
* Wlasuk, Peter T. Observing the Moon (en anglès). Springer, 2000. ISBN 1-85233-193-3.

## Vegeu també

* Llista de cràters lunars
* Selenografia
# Roca de les Tosques

La Roca de les Tosques és una formació rocosa que forma una cinglera del terme de Conca de Dalt, dins de l'antic municipi de Claverol, a de l'enclavament dels Masos de Baiarri, al Pallars Jussà.
Està situada a l'extrem nord del terme municipal i de l'enclavament, al nord també del que fou nucli dels Masos de Baiarri. És a l'esquerra del barranc de l'Infern, a l'esquerra del barranc de les Llaus just en el lloc on aquest barrany deixa de dicórrer de nord a sud per tal de decantar-se cap al nord-est. Queda al sud-est de l'Obaga de Baiarri i damunt i a ponent del Pas del Boc.

## Enllaços externs

* Institut Cartogràfic de Catalunya; cal fer un pas d'aproximació
# Untereisenbach

Untereisenbach (en luxemburguès: Ënnereesbech; alemany: Untereisenbach) és una vila de la comuna de Parc Hosingen, situada al districte de Diekirch del cantó de Clervaux. Està a uns 43 km de distància de la ciutat de Luxemburg.

## Geografia

El poble està confinat al sud i a l'est per la frontera amb Alemanya i per l'Our (un afluent del Sauer) que separen el poble de Übereisenbach situat al districte de Bitburg-Prüm.

## Història

Abans de l'1 de gener de 2012, Untereisenbach formava part de l'antiga comuna de Hosingen, que va ser dissolta per crear la comuna de Parc Hosingen.

## Referències

* ↑ «Untereisenbach». [Consulta: 24 setembre 2015].
# Seminari Menor de Girona

Seminari Menor de Girona és un edifici del municipi de Girona que forma part de l'Inventari del Patrimoni Arquitectònic de Catalunya.

## Descripció

És un edifici al voltant de dos patis, els mateixos que el Seminari Major de Girona, i que el cos al mig dels patis uneix amb el Seminari Major, ara independitzats per la nova funció. La façana està formada per dos cossos, d'igual composició, però un més alt que l'altre (un de planta baixa i tres pisos i l'altre només de dos). El punt d'unió d'ambdós crea la porta de punt rodó amb escut d'en Florencio Lorente (bisbe, 1847-1862). La façana segueix una composició seriada de finestres unificades, de dos en dos, amb pilar rectangular al mig. Pel costat de les escales de la Pda. de Sant Domènec, on l'edifici guanya un fort desnivell, apareixen dues finestres biforades d'arquets de punt rodó.
Es construí en època del bisbe Florenci Lorente. Fou seu del Seminari Menor i ara ho és de la Facultat d'Educació i Psicologia de la Universitat de Girona.

## Referències

* 1 2 «Seminari Menor de Girona». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 28 febrer 2015].
# Talegalla

Talegalla és un gènere d'ocells de la família dels megapòdids (Megapodiidae). Aquests talègols habiten en zones de selva de Nova Guinea i illes properes.

## Llistat d'espècies

Se n'han descrit tres espècies dins aquest gènere:
* Talegalla cuvieri - Talègol bec-roig.
* Talegalla fuscirostris - Talègol becnegre.
* Talegalla jobiensis - Talègol cama-roig

## Referències

* ↑ El gènere Talegalla a TAXONOMICON Rev. 30-05-2010
# Arenigobius leftwichi

Arenigobius leftwichi és una espècie de peix de la família dels gòbids i de l'ordre dels perciformes.

## Hàbitat

És un peix marí, de clima subtropical i demersal.

## Distribució geogràfica

Es troba a Austràlia i Nova Caledònia.

## Observacions

És inofensiu per als humans.

## Referències

* 1 2 3 «Arenigobius leftwichi» (en anglès). FishBase. Froese, Rainer; Pauly, Daniel (editors).
* ↑ Hoese, D.F., D.J. Bray, J.R. Paxton i G.R. Allen, 2006. Fishes. A Beasley, O.L. i A. Wells (eds.) Zoological Catalogue of Australia. Volum 35. ABRS & CSIRO Publishing: Australia Part 1, pp. xxiv 1-670; Part 2, pp. xxi 671-1472; Part 3, pp. xxi 1473-2178.
* ↑ Johnson, J.W., 1999. Annotated checklist of the fishes of Moreton Bay, Queensland, Australia. Memoirs of the Queensland Museum 43(2):709-762.
* ↑ Larson, H.K. i E.O. Murdy 2001. Gobiidae. Gobies. p. 3578-3603. A K.E. Carpenter i V. Niem (eds.) FAO species identification guide for fishery purposes. The living marine resources of the Western Central Pacific. Vol. 6. Bony fishes part 4 (Labridae to Latimeriidae). FAO, Roma, Itàlia.

## Enllaços externs

* AQUATAB